Ego Galterus de Corbertaut notum facio tam presentibus quam futuris quod, pro salute mea et pro remedio anime Nigree matris mee, que fuit soror de Tart, in elemosinam dedi domui de Bactil medietatem Brolii de Marsoil. Aliam vero medietatem adquisivit a Roberto Dovort, milite, domina Matildis de Meduana, ducissa Burgundie, me laudante et concedente; de cujus casamento erat illa medietas ejusdem Brolii. Huic mee recognitioni interfuit dominus Hugo, decanus de Neblans, thesaurarius Sancti Stephani Bisontinensis; Robertus, archipresbiter Belnensis; Rodulfus de Pomarco, clericus. Ut autem hoc in posterum firmum permaneat et illibatum, volui et rogavi presentem cartam sigillo Beate Marie Belnensis insigniri.